कहते हैं हर शहर, हर कस्बा, उसकी गलियां और उसके मोड़ भी लोगों से मिलने को उतने ही बेताब होते हैं जितनी बेचैनियों को सीने में दबाए सैलानी वहां पहुंचते हैं। सरधना की धरोहर भी इस नियम से अछूती नहीं है। अपनी बेगम के किस्से बयान करते हुए सरधना के बुजुर्ग आज भी गुरूर के अहसास में नम होती अपनी आंखों को छिपा नहीं पाते। दिल्ली के ठाट में बैठकर यह सोचना आसान भी नहीं है कि कुछ मीलों के फासले पर मेरठ से सटा जो कस्बा खामोशियों के वितान बुनकर खड़ा है वो दो सौ साल पहले एक ताकतवर मिल्कियत हुआ करता था। महज़ साढ़े चार फुट की बेगम समरू के नेतृत्व ने इसकी खुशहाली की इबारत लिखी थी। बेगम की प्राइवेट आर्मी ने ब्रिटिश हुक्ममरानों की मदद की थी और उस पर ईसाइयत धर्म को अपनाने की वजह से भी अंग्रेज़ों के साथ बेगम की अच्छी निभती थी। बेगम की बहादुरी के भी किस्से मशहूर हैं। 1826 में 73 वर्ष की उम्र में उन्होंने अंग्रेजी फौज के साथ मिलकर भरतपुर के राजा पर चढ़ाई की थी। बेगम घमासान लड़ाई के अंत तक अपनी फौज के साथ मौजूद रहीं। इसके लिए ब्रिटिश सरकार ने उनका शुक्राना अदा किया।